
    U KRUGU

  
    SVAKODNEVICA

     

    Dan je protekao u istraživanju mjesta

gdje bi se noćas mogle pojaviti zvijezde.

    Suton je donio mir zapečaćene kutije

dok je sunce, kao pijetlova krijesta,

očajno, drhtalo tišinom odlaska.

    Crne zastave dolaze na prosvjed.

U kisiku uvijek ima smrti.

  
    PONEKAD ZASTANEM S DISANJEM

     

    Sebično gutam svoje dane,

kao prosjak sitne kovanice

i u zid udaram samo rukom.

    Ponekad zastanem s disanjem

i slušam vrištanje pluća,

sve do crnine pred očima.

    Samo tada zrak je teži od zemlje,

samo tada zrak je jači od vina.

  
    PIJANI MORNAR

     

    Želim biti pijani mornar

i u morskoj bolesti lebdjeti

bezbojno i bezvoljno, kao sjena.

    Stvarnost odlazi brzo,

nisam joj dovoljno živ.

    U moru ostaju poruke

iz praznih boca vina.

  
    U KRUGU

     

    Svojevoljno u zadanom krugu,

tih, predodređen za dim.

    Nježno gutam divlje zalogaje,

Summertime mi je nutrina,

vrući krugovi i crne točke.

    Uokolo samo noćna tijela,

u očima im suhe šljive.

  
    VIDJELAC

     

    Dan kad sam rođen daleko je

kao i svi što tada su me voljeli.

    Soba je glatka i bijela.

    Putovanja u njoj su nepredvidiva,

a zidovi u odgovoru kineski.

    Izvana ulazi samo zrak.

  
    PROŠLA JE PONOĆ

     

    Prošla je ponoć i moja soba je pred snom.

Na stropu svjetlo jednolično šuti, čeka odluku.

    Sjedim na krevetu, okrenut zidu.

Misli nervozno lebde, pune sebe, pune straha.

    Oko očiju osjećam pritisak, trzanje živaca.

Signal za kraj bijelog bdijenja.

    Prošla je ponoć i moja soba je u snu.

Nema više stropa ni zida. Samo mrak i ja.

  
    MIJENE

  
    BIO SAM KOD KUĆE

     

    Prošlog vikenda bio sam kod kuće. U Zagorju.

S roditeljima, koji se uvijek vesele mom dolasku.

    Majka me stalno nudila jelom, a otac vinom.

Kao nekog rijetkog gosta.

    Brata sam vidio samo nakratko. Krajem tjedna svira

na zabavama i svadbama. Tamo su ljudi bliskiji.

Tada su ljudi sretniji.

  
    MOJA MAMA

     

    „Moja mama ima crnu kosu. Njene smeđe oči su blage.

Njima me nježno gleda kad dođem kući iz škole.

Ona je srednjega rasta. Puno me voli i ja volim nju.“

    Tako sam pisao prije petnaestak godina.

Kao klinac.

    Danas, pišem i prepisujem. Riječi je sve manje.

Prelaze u šutnju, bljedilo, nemoć.

    Moja mama ima prosijedu kosu. Njene smeđe oči su

tužne. Njima me zamišljeno gleda kad dođem kući

iz Zagreba.

  
    ZDRAVICA

     

    U večernjem vlaku za Krapinu, nakon dosta vremena,

opet sam sreo Gogu, prijateljicu iz srednje škole. Ona je

apsolvent na PMF-u.

    Kao i uvijek u takvim prigodama, prisjećali smo se

dobrih starih dana. Što smo stariji, to je tema neiscrpnija.

Goga je draga djevojka. I, ne znam zašto, izgleda mi

nesretna, pomalo smušena.

    Odmah po dolasku, otišli smo na piće i nastavili

razgovor. Nije nam smetala gužva ni vika ljudi s čašama.

Sjećanjima svi rado nazdravljamo.

    Kad smo otišli iz Onixa i konačno se rastali, Krapina

je bila hladna, sva u plohama prosinačkog leda. Čula se

samo rijeka, spora i prljava, kao i onda kad sam na

njenim obalama gledao tužne vrbe kako pričaju s

vjetrom. I sam sam, katkad, razgovarao s njima. Potajice,

jednom s vrbama, drugi put s vjetrom. I čekao,

maštao o odlasku. Na obalama rodnog grada koji,

večeras, ne prepoznaje moje pijane korake.

  
    MIJENE

     

    Već tri godine ovo je moj grad i sve mijene su nam

zajedničke. Trg je dobio novo ime, a Savska samo moje

korake. U posljednje vrijeme ne volim njezino okretište.

Radije siđem stanicu prije i pješice odem k NJOJ.

Ona me čeka i ne zna za moje šetnje. Tajnu dolaska

ne mogu joj darovati.

    Ako ikada ostanem sam, u Bačvici ću popiti barem

litru jeftina vina. Grad ću i tada zvati istim imenom,

ne zagrcnem li se i izgovorim ga drukčije.

  
    NAŠA DRUGA IMENA

     

    Znak opasnosti u gradu, no nitko se ne boji sirena.

Gladni ljudi negoduju glasno, Stjepan Radić svuda

unaokolo. Šuti, kažem najbližem supatniku, nisi od

onih za govornicom. Šuti, i duhu kažem, nisi bio uza

njih, a sad su iza tebe.

    Najbolje je pričati o vremenskoj prognozi. Uzalud, ni

mrvice ne padaju s neba. Zato, gledaj moje bore na

licu i ne govori nikome da voliš.

    Ljudi slijede ljude. Neki svjedoci su nestali. Svejedno,

još je mnogo vremena ostalo za istragu. Vrh je crn,

spreman za još jednu borbu, ali s nama. Kad dođe

sloboda, čista poput miševa, i ti i ja bit ćemo ponosni

na naša druga imena.

  
    ISPOVIJED

     

    U studentsku sobu skrili smo se od neba. Ono je bolesno.

U grču stenje, cmizdri kao dijete.

    Osjeća se miris golih tijela. Njima nazdravljamo plavom

mraku prozorskih zastora.

    U zanosu, želim jesti tvoje nokte, a ti moju raščupanu

bradu. Pokazujući zube, režimo kao životinje i grizemo

u prazno. Prevrćući se po krevetu, prizivamo nove napade.

    Osjeća se miris golih tijela. Njima izazivamo nebo.

Ono je vani. Uzbuđeno tinja pod prozorom raja.

  
    JEDINI PUT

     

    Dan prije slušao sam glasanje sove. Ona se pravila da

ne čuje. Nismo komentirali, a znali smo za vjerovanje

ljudi o sreći ili nesreći koju takav pjev može donijeti.

Sutradan je stigla vijest, o smrti djeda Viduke.

    U vlaku za Osijek čitao sam Borgesa. Ona, svoje misli.

Poput kipova, hladnih i zamišljenih usana.

    Dolazak u noć. U njoj čuvaju se uspomene. Sve do jutra.

    Zatim oproštaj. Uvijek isti odlazak. Tišina groblja ili

pruga bez kraja, kao jedini put.

  
    POTOP

     

    Kad doživiš poraz, a vani pada kiša, pomisliš da neće

prestati četrdeset dana i noći. Odeš u sobu i šutiš.

Sjetiš se svega tužnog što si tog dana vidio ili čuo.

U očima ti kišobrani, izlozi, osmrtnice, a u glavi samo

tvoje vijesti; ime u potrazi za prezimenom, dimnjakom

kuće i bijelim svijetom oko njega. Pogledaš li zid,

na oči će ti se zalijepiti vlastita sjena, posteri i suho lišće.

Ne začepiš li uši, čut ćeš kucanje na vrata i riječi žene

koja daje ti cvijet na čuvanje. Bit ćeš zbunjen, kao kiša.

A ni prvi dan nije prošao.

  
    SNIJEG

     

    Grad je u očaju, a snijeg pada i pada. Neki ljudi mole,

a drugi psuju Boga. Kao i uvijek, uostalom. Vrijeme je

isto, samo što ovih dana nebo izgleda strože. Hladnije je

i tiše. Kao u našem novom stanu ili snu. Snijeg mi je

ipak zanimljiviji. Volim njegovu bjelinu, njegovu snagu.

Najljepše bijele plohe su na krovovima. Iz njih, kao

očvrsli penisi, vire dimnjaci i pričaju o životu.

Statičnom i krutom, s pogledom u vis, put zvijezda.

A snijeg pada i pada. Neki ljudi mole, drugi psuju Boga.

Kao i uvijek, uostalom.

  
    PROBA PREDSTAVE

     

    U velikom gradu si uvijek sam. U šetnji, u kinu, na

tržnici. Glasovi su svuda oko tebe, ali ti ih ne čuješ.

Hodaš, sjediš, gledaš i šutiš. Kao da ne postojiš,

kao da te nitko ne vidi, ne želi.

    Kad se vratiš kući, poželiš da više nikad ne iziđeš.

Da buljiš u zid ili TV i u tome uživaš. Da skvičiš kao miš

i tražiš sir samo zato da se nešto dogodi. Ugledaš li

zapetu mišolovku, bit ćeš sretan. Kao da ne postojiš.

  
    LUTKE U IZLOGU

     

    Živimo na desetom katu zgrade s natpisom Robna kuća.

Kao lutke u izlogu. Okrenuti suncu i još daljim zvijezdama.

    Sanjamo ponor ispod i iznad nas. Čekamo da nas

prodaju. Kao lutke iz izloga. Okrenute suncu i još

daljim zvijezdama.

  
    IGRA

     

     

    Spavanje je kao most

koji povezuje danas i sutra.

Kao san teče voda.

J. R. Jimenez

  
    U ODJEĆI SNA

     

    Danas je u menzi bila gužva pa smo za ručak pojeli

obične sendviče. Na brzinu, kao u američkim filmovima.

Ti si otišla u grad, a ja na fakultet. Moglo je biti

i obrnuto, ali nije, takav nam je bio raspored.

    O svemu tome razmišljam večeras, u krevetu, uz

kuckanje sata i tvoje usnulo disanje. Spavaš, tiho,

s mirom djeteta u kolijevci i samo ponekad rukom

potjeraš kosu što škaklja te po obrazima. Razmišljam i

zapisujem dok gledam te u odjeći sna. A još maloprije

si mi pričala kako si u gradu, zakratko, sjela kod

Vinceka i uz sladoled listala novog Rešickog. Pa si

onda počela o kosi, dugoj kosi koju treba češljati dva

puta na dan po pet minuta da bi ostala zdrava. To si

čula na TV-u, u jednoj emisiji za mladež. Slušao sam

da si produžila knjige u knjižnici i razgovarala s Jurom.

On ti je drag. Sad je zima i fali ti njegov ljetni šešir.

Sve to ispričala si i onda s još jače stisla uz mene,

kao kakva životinjica, i zaspala.

    Ja sam još dugo razmišljao, gledao te noćnim očima

i potiho rekao: Pročitat ću Sagrada familia. Volim

Morrisona i Stonese. Volim tebe, volim ženu. Ujutro

ću ti pročitati sve svoje napisane i nenapisane misli, a

ti ćeš se čuditi i reći da sve to si već sanjala.

  
    KIŠA

     

    Sljedećeg jutra došla je kiša. Izdaleka, iz velikih usta

nebeskih riba. One su, dvije godine prije Krista, popile

svu vodu na planetu. Nitko nije znao kad će je vratiti.

Svi su čekali. I ja sam čekao. I kišu i tebe. Kuću, u

koju ću uzidati svu tvoju šutnju.

  
    PISMO

     

    Na krevetu, ispod pokrivača, suha djetelina i tvoje ime

u potpisu pisma. Četiri lista žute nesreće i mnoštvo

treperavih slova.

    Čitam da dvije su ptice otišle u sumrak, a cesta se stegla

u tanku nit, kojom samo snovi hodaju. Polako,

s raširenim rukama, kao na žici, u šatoru vječnog

cirkusa pod zvijezdama. Čitam da samo snovi nas

razotkrivaju. U njima postajemo golaći, igračke u

rukama slučajnosti. Čitam, čitam da nema te u krevetu i

šutim.

    Na krevetu, u mojoj sjeni, izmrvljena djetelina i tvoje

ime u potpisu.

  
    FOTOGRAFIJA

     

    Podno ležaja, na noćnom ormariću, šuti naša prva

zajednička fotografija. Poodavno snimljena na tulumu

kod Štefa. Na njoj ću zauvijek ostati pijan, na njoj ćeš

zauvijek ostati nasmiješena.

  
    IGRA

     

    Glazba u sobi je tiha, samo što ne zaspi. Kazaljke sata

netom su se poljubile na noćnoj dvanaestici i sad još

više se žure.

    Ja ću zaspati, više neću gledati njihovu igru.

    Sanjat ću tebe, s bezbroj usana, bezbroj dodira na

sebi. I bit ću nemiran, kao da iz pora pucketaju mi

prskalice. Govorit ću nerazumljive riječi, o tebi, o sebi;

o vatri koju ću ukrasti i sačuvati do jutra. Da bih

trijezan i pri punoj svijesti mogao zapaliti svijet.

    Uz tihu glazbu, s istim starim kazaljkama i bez tebe.

  
    CRVENO MORE

     

    Tvoje usne su bile crveno more u kojem sam utapao svoj

dah, znajući apsurdnost svoje želje. Ipak, plutao sam

s kamenom oko vrata i, uranjajući ruke, nastojao uhvatiti

kornjaču s mogućim svijetom na leđima. I suncem.

    Ti si bila duboka, široka i posve mokra od borbe s

kopnom, a ja sam, u želji da budem u tebi, od otopljene

zemlje postao nevidljiv. Zbog struje, koja ponekad

odnosi svjetove.

  
    BEZIMENA

     

    Upoznao sam je na početku studija. U vrijeme kad

smo vjerovali u promjene. Upišeš jugoslavistiku, a

studiraš kroatistiku. Slično Ledo igri, „platiš pet, dobiješ

šest“. Upoznao sam je i zagledao se u nju, kao u

Poštaru Jack u Jessicu.

    Od tada su prošla mnoga predavanja, ispiti, tulumi i

redovi u menzama. Prošli su mnogi razgovori, ali o

tome joj nikad nisam pričao. Ni onda kad sam bio s

drugom i ona s drugim. Ni danas kad sam opet u paru,

a ona sama, i daleko. Kao sunce, čuva svoje zrake

da se ne zaledi.

  
    PREDVEČERJE

     

    Predvečerje tješi moje misli kao zrake sunca.

    Podstanarskim očima izlazim kroz prozor, penjem se

na jarbol, tu, pored zgrade i drhtim zbog visine.

U ustima zrak ispituje riječi. Izlaza nema.

    Predvečerje guta moje misli kao zrake sunca.

  
    SAMO SLIKE

     

    Za stolom, iz korica knjiga uzimam riječi i rečenice.

Bilježim ih polako, s pauzama za kavu i pogled kroz

prozor. Danas, posve slučajno, preda mnom su Bašić

i Lyotard. Oni su već zapisali svoje misli.

    Nije važno što led se rastopio, a dugi marš nacrtao lica

ravnodušnih. Nije važno što na jedinom prozoru

zakucane su daske.

    Na stolu ostaje papir; samo slike, trenutačni omoti oka.

  
    ZA NEVIDLJIVOG SEBE

     

    Bojim se glavobolje. Ona je u meni. Kao šutnja

igličastih dodira. U nosnicama čuvam joj miris.

U žilama titraj.

    Lupa srca je kucanje na vrata. Zatvoreni ritam dolaska.

    Molit ću za nevidljivog sebe. Želio bih jednom zaspati

u miru.

  
    Ivan Herceg

